SKRIFTLIG FORESPØRGSEL E-2848/01

af Cristiana Muscardini (UEN) til Kommissionen

(17. oktober 2001)

Om: Kontrol med handel med farlige kemiske stoffer

Terrorangrebene i New York og Washington har spredt skræk og rædsel også i Europa, som heller ikke er fri for risiko for attentater. For nylig har den amerikanske regering og japanske tjenestegrene advaret staterne i den vestlige alliance om deres frygt for, at terrorister kan finde på at gøre brug af kemiske og bakteriologiske våben.

Vil Kommissionen for at bidrage til at afværge denne alvorlige risiko og med henblik på at udbygge efterretningsindsatsen til en bred kamp mod terrorisme opfordre medlemsstaterne til at:

1. få deres kemiske industrier til at gennemføre en kontrol for at gennemgå de kunder, som i de seneste måneder har købt farlige stoffer, som kan anvendes direkte til fremstilling af giftige våben?

2. undersøge eventuelle tyverier eller forsvinden af disse stoffer?

3. intensivere udvekslingen af oplysninger om unormale eller uregelmæssige situationer på dette område?

4. være særlig opmærksom på strukturer og personale for at forebygge bortfjernelse af giftige stoffer og attentater mod de pågældende virksomheder og/eller depoter?

Svar afgivet på Kommissionens vegne af Margot Wallström

(17. december 2001)

Kommissionen tog hurtigt efter den 11. september og med fuld opbakning fra medlemsstaterne skridt til at fremskynde iværksættelsen af en ny ordning for civilbeskyttelse (berammet til den 1. januar), som styrker EU's kapacitet på dette område, og som koordineres af Kommissionen.

I lyset af de seneste begivenheder blev samarbejdet udvidet til også at omfatte:

- Tilrådighedsstillelse døgnet rundt af ekspertise på det nukleare, biologiske og kemiske område, til støtte for lande, der anmoder om hjælp.

- Øget samarbejde om udveksling af oplysninger om modgifte, vacciner, antibiotika, og adgang til hospitalsbehandling for ofre for sådanne angreb.

- Indførelse af en ordning med øjeblikkelig og systematisk udveksling af oplysninger om ulykker eller om trusler om terroristangreb.

- Oprettelse af et overvågnings- og informationscenter på civilbeskyttelsesområdet i Kommissionens regi.

På Det Europæiske Råd i Gent opfordrede stats- og regeringscheferne Europa-Kommissionen og Rådet om at opstille et samordnet program med henblik på hurtig imødegåelse af bioterrorisme.

Foranlediget af stats- og regeringschefernes anmodning godkendte Europa-Kommissionen den 28. november en meddelelse, hvor den beskriver de foranstaltninger, den har truffet for at mobilisere sine ressourcer, ekspertise og netværker på civilbeskyttelsesområdet med henblik på at imødegå terrortrusler.

Kommissionen foreslog udpeget en europæisk koordinator for civilbeskyttelse.

Man besluttede endvidere at afholde en workshop i midten af december under det belgiske formandskab; sidstnævnte ville få til opgave at udarbejde et arbejdsprogram på kort, lidt længere og lang sigt.

Det ærede medlems spørgsmål vedrørende udveksling af oplysninger om unormale situationer eller uregelmæssigheder i kemikalieindustrien vil blive behandlet på den nævnte workshop.

På folkesundhedsområdet er der i EU allerede skabt et grundlag for opbygning af en effektiv ordning for tidlig varsling og imødegåelse til forebyggelse og bekæmpelse af smitsomme sygdomme, også i tilknytning til terroristangreb. Arbejdet med Fællesskabets net til overvågning af overførbare sygdomme(1) er blevet ført videre og fremskyndes nu stærkt, med nødvendig bistand fra medlemsstaterne. Efter at have hørt repræsentanterne for medlemsstaternes sundhedsministre foreslog Kommissionen på sundhedsministrenes rådsmøde den 15. november 2001, at de nuværende to grene af nettet, sporing af sygdomme og hurtig varsling, skulle suppleres med en tredje gren: beredskab. Ordningen for beredskabskoordinering skal navnlig sigte mod bedre beredskabsplanlægning og udvikling af beslutningsmekanismer for nødsituationer, med sigte på et større spektrum af mulige trusler og hurtig levering af kompetente ekspertanalyser. Fællesskabets beredskabsindsats vil derfor blive baseret på de ressourcer, der allerede findes i medlemsstaterne og på EU-plan, hvorved der kan skabes en reel værditilvækst i kraft af en stærkere og mere effektiv samordning.

(1) Parlamentets og Rådets beslutning nr. 2119/98/EF, EFT L 268 af 3.10.1998, Kommissionens beslutning 2000/57/EF, EFT L 21 af 26.1.2000 og Kommissionens beslutning 2000/96/EF, EFT L 28 af 3.2.2000.